P6_TA(2007)0049

Μεταρρύθμιση της κοινής οργάνωσης αγοράς του αμπελοοινικού τομέα

Ψήφισμα του Ευρωπαϊκού Κοινοβουλίου σχετικά με την μεταρρύθμιση της κοινής οργάνωσης αγοράς του αμπελοοινικού τομέα (2006/2109(INI))

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής της 22ας Ιουνίου 2006 προς το Συμβούλιο και το Ευρωπαϊκό Κοινοβούλιο με τίτλο "Προς έναν αειφόρο ευρωπαϊκό κλάδο του οίνου" (CΟΜ(2006)0319),

- έχοντας υπόψη τον κανονισμό (ΕΚ) αριθ. 1493/1999 του Συμβουλίου της 17ης Μαΐου 1999 σχετικά με την κοινή οργάνωση της αμπελοοινικής αγοράς [1],

- έχοντας υπόψη τη θέση του της 14ης Απριλίου 1999 σχετικά με την πρόταση κανονισμού του Συμβουλίου που καθορίζει τις τιμές προσανατολισμού στον τομέα του οίνου για την περίοδο εμπορίας 1999/2000 [2], τις θέσεις του της 11ης Φεβρουαρίου 1999 [3] και της 6ης Μαΐου 1999 [4] σχετικά με τη μεταρρύθμιση της κοινής οργάνωσης της αμπελοοινικής αγοράς στο πλαίσιο της Agenda 2000, καθώς και της 11ης Δεκεμβρίου 2001 [5] και της 15ης Νοεμβρίου 2005 [6] για την τροποποίηση του Κανονισμού (ΕΚ) αριθ.1493/1999,

- έχοντας υπόψη τα έγγραφα εργασίας της Επιτροπής "Οίνος — Κοινή Οργάνωση Αγοράς" και "Οίνος — Οικονομία του τομέα" του Φεβρουαρίου 2006 [7],

- έχοντας υπόψη τα συμπεράσματα του σεμιναρίου "Προκλήσεις και προοπτικές για τους Ευρωπαϊκούς οίνους" που διοργανώθηκε από την Επιτροπή στις 16 Φεβρουαρίου 2006 [8],

- έχοντας υπόψη τις εξωτερικές μελέτες που πραγματοποιήθηκαν για λογαριασμό της Επιτροπής [9] και του Ευρωπαϊκού Κοινοβουλίου,

- έχοντας υπόψη τις σχετικές γνωμοδοτήσεις και συζητήσεις κατά τη δημόσια ακρόαση που διοργανώθηκε από την Επιτροπή Γεωργίας και Αγροτικής Ανάπτυξης την 12η Ιουλίου 2006 σχετικά με έναν αειφόρο ευρωπαϊκό κλάδο του οίνου,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Γεωργίας και Ανάπτυξης της Υπαίθρου και τις γνωμοδοτήσεις της Επιτροπής Διεθνούς Εμπορίου και της Επιτροπής Περιφερειακής Ανάπτυξης (Α6-0016/2007),

A. λαμβάνοντας υπόψη ότι η αμπελοκαλλιέργεια αποτελεί σημείο κλειδί του Ευρωπαϊκού αγροτικού πολυλειτουργικού μοντέλου, απασχολεί περισσότερες από 1,6 εκατ. εκμεταλλεύσεις σε 3,4 εκατ. εκτάρια, και εξασφαλίζει το 5,4 % της αξίας της γεωργικής παραγωγής της Ένωσης, ενώ απορροφά μόνο το 2,5 % των δαπανών του Ευρωπαϊκού Γεωργικού Ταμείου Εγγυήσεων (ΕΓΤΕ)· λαμβάνοντας υπόψη ότι η αμπελοκαλλιέργεια επηρεάζει κατ' αρχήν θετικά το περιβάλλον, κυρίως επειδή προστατεύει το έδαφος από τη διάβρωση αλλά και επειδή συνήθως συνεπάγεται την εκτατική εκμετάλλευση των φυσικών πόρων,

Β. λαμβάνοντας υπόψη ότι η ευρωπαϊκή οινοποιία παραμένει ένας σημαντικός τομέας εξαγωγών κατέχοντας το 60 % της παγκόσμιας παραγωγής,

Γ. λαμβάνοντας υπόψη ότι η ζωτικότητα του κλάδου αυτού στις εξαγωγές βασίζεται σε μια παράδοση ποιότητας παγκοσμίως αναγνωρισμένη,

Δ. λαμβάνοντας υπόψη ότι η Ευρωπαϊκή Ένωση είναι παγκοσμίως πρώτος παραγωγός, πρώτος καταναλωτής και πρώτος εξαγωγέας κρασιού,

E. λαμβάνοντας υπόψη ότι οι σημαντικές εξελίξεις στην Κοινή Αγροτική Πολιτική (ΚΑΠ) και στις διεθνείς συμφωνίες και διαπραγματεύσεις της Ευρωπαϊκής Ένωσης, κυρίως στο πλαίσιο του Παγκόσμιου Οργανισμού Εμπορίου (ΠΟΕ), που έχουν μεσολαβήσει από την τελευταία ριζική μεταρρύθμιση της Κοινής Οργάνωσης Αγοράς (ΚΟΑ) του αμπελοοινικού τομέα, που έγινε με τον κανονισμό (ΕΚ) αριθ. 1493/1999, η κατάσταση της αγοράς του τομέα και η εμπειρία από την εφαρμογή του εν λόγω καθεστώτος οδηγούν στην ανάγκη προσαρμογής στα νέα δεδομένα, και δεν μπορούν να ζητηθούν περαιτέρω παραχωρήσεις από την Ευρωπαϊκή Ένωση,

ΣΤ. λαμβάνοντας υπόψη ότι η μεταρρύθμιση του αμπελοοινικού τομέα οφείλει να εξασφαλίζει βεβαιότητα ως προς τις μελλοντικές προοπτικές της ΚΟΑ και σταθερότητα στους αμπελοκαλλιεργητές, ότι πρέπει να αποφευχθεί η εκ νέου αμφισβήτηση της μεταρρύθμισης κατά τις διαπραγματεύσεις του Γύρου της Ντόχα, ιδίως σε ό,τι αφορά την εσωτερική στήριξη,

Ζ. λαμβάνοντας υπόψη ότι ο αμπελοοινικός τομέας της Ευρωπαϊκής Ένωσης απαιτεί σταθερή πολιτική στάση εκ μέρους της ΕΕ προκειμένου να προαχθούν το κρασί και ο αμπελοοινικός τομέας στην κοινωνία μας με τη χάραξη μιας γνήσιας ευρωπαϊκής αμπελοοινικής πολιτικής μέσω της ΚΟΑ,

Η. λαμβάνοντας υπόψη ότι η Επιτροπή οφείλει να μεριμνήσει ώστε η μεταρρύθμιση του τομέα να μεταφρασθεί στην εκπόνηση μιας πραγματικής οινοποιητικής πολιτικής της Ένωσης που θα συμβάλλει στη βελτίωση των δομών παραγωγής, μεταποίησης και ιδίως, εμπορίας στην Ευρωπαϊκή Ένωση, καθώς και στην ανάπτυξη νέων επεκτεινομένων αγορών εδραιώνοντας ταυτόχρονα τις παραδοσιακές αγορές,

Θ. λαμβάνοντας υπόψη ότι η προαναφερθείσα ανακοίνωση της Επιτροπής αποτελεί παραδοχή της ανάγκης μιας ειδικής ΚΟΑ του αμπελοοινικού τομέα και προτείνει ριζική μεταρρύθμιση της παρούσας ΚΟΑ,

Ι. λαμβάνοντας υπόψη ότι με βάση την προαναφερθείσα ανακοίνωση της Επιτροπής και τις συνοδευτικές μελέτες και έγγραφα είναι δυνατόν να διαμορφωθεί μια ολοκληρωμένη πρόταση μεταρρύθμισης της ΚΟΑ του αμπελοοινικού τομέα, η οποία να αξιοποιεί στοιχεία που περιλαμβάνονται στα εναλλακτικά σενάρια, τα οποία μελέτησε η Επιτροπή, χωρίς όμως να ταυτίζεται με ένα από τα σενάρια αυτά, ενώ η εναλλακτική λύση μιας ριζικής μεταρρύθμισης της ΚΟΑ του αμπελοοινικού τομέα με ουσιώδεις τροποποιήσεις των προτεινόμενων μέτρων πρέπει να θεωρηθεί ότι μπορεί να επιτύχει τους επιδιωκόμενους στόχους,

ΙΑ. λαμβάνοντας υπόψη ότι η μεταρρύθμιση του αμπελοοινικού τομέα πρέπει να στοχεύει κυρίως στο να καταστεί ο ευρωπαϊκός οινοποιητικός κλάδος περισσότερο ανταγωνιστικός και δυναμικός, χωρίς τούτο να συνεπάγεται απώλεια μεριδίων στη διεθνή αγορά, λαμβάνοντας συγχρόνως υπόψη τα συμφέροντα των ευρωπαίων οινοπαραγωγών και των καταναλωτών οίνου, τον σεβασμό στην ευρωπαϊκή οινοποιητική παράδοση, καθώς και την ποιότητα και την αυθεντικότητα των ευρωπαϊκών οίνων στις διεθνείς αγορές,

ΙΒ. λαμβάνοντας υπόψη ότι δεν μπορεί να επιτευχθεί ισορροπία στην αγορά με ποσοτικούς ελέγχους και πολιτικές παρεμβάσεις στην παραγωγή,

ΙΓ. λαμβάνοντας υπόψη ότι η κατάσταση στον αμπελοοινικό τομέα απαιτεί μια δίκαιη και φιλόδοξη μεταρρύθμιση που, μέσα από μια σε βάθος αναπροσαρμογή της ΚΟΑ του αμπελοοινικού τομέα, θα εξασφαλίσει πραγματικά το μέλλον της ευρωπαϊκής αμπελοκαλλιέργειας χωρίς να διαρρήξει την παραγωγική ικανότητά της,

ΙΔ. λαμβάνοντας υπόψη ότι η φιλόδοξη αυτή μεταρρύθμιση πρέπει να προβλέψει επαρκείς πόρους τόσο για τη χρηματοδότηση των αναγκαίων εκσυγχρονιστικών αναπροσαρμογών της ΚΟΑ του αμπελοοινικού τομέα όσο και των κοινωνικών επιπτώσεων που ίσως υπάρξουν,

ΙΕ. λαμβάνοντας υπόψη ότι το σενάριο για μία "ριζική μεταρρύθμιση" της ΚΟΑ που επιλέγει η Επιτροπή επιδέχεται κριτικές, όπως ότι:

i. η ανάλυση στην οποία στηρίζεται η Επιτροπή είναι εσφαλμένη, η μείωση της εσωτερικής κατανάλωσης έχει υπερεκτιμηθεί (βλ. τα στοιχεία του Διεθνούς Γραφείου Αμπέλου και Οίνου, OIV) και θεωρείται μείζων αιτία των δυσχερειών που αντιμετωπίζει ο κλάδος· οι συνιστώμενες λύσεις, και ιδίως οι μαζικές εκριζώσεις, είναι απρόσφορες και δεν επιτρέπουν να λυθεί το κυριότερο πρόβλημα που αντιμετωπίζει ο κλάδος, εκείνο της ανταγωνιστικότητας· μια από τις λύσεις για να εξέλθει ο ευρωπαϊκός αμπελοοινικός κλάδος από τις δυσχέρειες που αντιμετωπίζει, είναι η αναζωπύρωση της ζήτησης μέσα από την κατάκτηση των ευρωπαϊκών και διεθνών αγορών,

ii. το σχέδιο της μαζικής και άνευ διακρίσεων εκρίζωσης που προτείνεται συνιστά αδικαιολόγητη προσβολή της ευρωπαϊκής αμπελοκαλλιεργητικής κληρονομιάς, ιδίως εκείνης των πιο ευπαθών περιοχών, και δεν είναι ο κατάλληλος τρόπος για την αποτροπή μιας ευρωπαϊκής πλεονασματικής παραγωγής και για την ενίσχυση της ανταγωνιστικότητας του κλάδου σε μια διευρυνόμενη παγκόσμια αγορά,

iii. η πλήρης απελευθέρωση της παραγωγικής ικανότητας είναι επικίνδυνη, διότι θα μπορούσε να υποσκάψει τις προσπάθειες αποκατάστασης της ισορροπίας μεταξύ προσφοράς και ζήτησης και να οδηγήσει σε γεωγραφική μετατόπιση της αμπελοκαλλιέργειας· δεν εξετάζεται καθόλου το πραγματικό ζήτημα, δηλαδή η καλύτερη κυκλοφορία των δικαιωμάτων φύτευσης εντός ενός κράτους μέλους,

iv. με τις προτάσεις της Επιτροπής στην ουσία επιδιώκεται σταδιακή αποδυνάμωση των μέτρων ρύθμισης της αγοράς και στήριξης των αμπελουργών, μεταφέροντας πόρους από τον πρώτο στο δεύτερο πυλώνα της ΚΑΠ, δηλαδή στην αγροτική ανάπτυξη·

v. δημιουργείται επικοινωνιακά μία αρνητική κριτική στους Ευρωπαίους πολίτες σχετικά με την εξέλιξη του τομέα, τον τρόπο διαχείρισης του καθεστώτος, και τις εμπορικές δυνατότητες των ευρωπαϊκών οίνων, ενώ αντίθετα ενισχύεται επικοινωνιακά η θέση των εισαγόμενων οίνων του "νέου κόσμου",

vi. δεν προτείνονται επαρκή μέτρα σε ό,τι αφορά την ανάγκη βελτίωσης της πληροφόρησης του καταναλωτή σχετικά με την ποιότητα του κρασιού και την ευεργετική του επίδραση στην υγεία, όταν καταναλώνεται σε λογικές ποσότητες,

vii. η Επιτροπή σχεδιάζει αναδιάρθρωση της ευρωπαϊκής αμπελοκαλλιέργειας που θα οδηγήσει στη συγκέντρωση της παραγωγής στα χέρια ολίγων, μεγάλων αμπελοοινικών επιχειρήσεων, και σε ομοιομορφία των παραγόμενων οίνων, πράγμα συνεπώς που θα θέσει σε κίνδυνο την ποικιλομορφία των ευρωπαϊκών οίνων και τον οικονομικό, κοινωνικό και πολιτιστικό πλούτο πολλών ευρωπαϊκών περιφερειών,

ΙΣΤ. λαμβάνοντας υπόψη ότι απέναντι στην επιθετική εμπορική πολιτική του "νέου κόσμου" η ΚΟΑ του αμπελοοινικού τομέα οφείλει να εξελιχθεί για να προωθήσει μεγαλύτερη ανταγωνιστικότητα του κοινοτικού αμπελοοινικού τομέα και την προσαρμογή του στις εξελίξεις της παγκόσμιας αγοράς, χωρίς εντούτοις αυτό να μετατρέψει τον ευρωπαϊκό κλάδο σε απλή μεταβλητή της παγκόσμιας αγοράς,

ΙΖ. λαμβάνοντας υπόψη ότι η μεταρρύθμιση της ΚΟΑ του ευρωπαϊκού αμπελοοινικού τομέα αποτελεί μοναδική ευκαιρία για την αποκατάσταση της ανταγωνιστικότητας αυτού του τομέα σε ένα πλαίσιο όλο και μεγαλύτερου διεθνούς ανταγωνισμού,

ΙΗ. λαμβάνοντας υπόψη ότι η αναθεώρηση της ΚΟΑ του αμπελοοινικού τομέα πρέπει να στοχεύει στη σταθεροποίηση των αμπελουργικών περιφερειών, και του τομέα συνολικά, να ρυθμίζει την προσφορά και τη ζήτηση με τον πιο αποτελεσματικό και καθετοποιημένο τρόπο, με παράλληλο σεβασμό της ευρωπαϊκής αμπελοοινικής παράδοσης και της ποιότητας και αυθεντικότητας των ευρωπαϊκών οίνων, να κατοχυρώνει στο διεθνές και ευρωπαϊκό καταναλωτικό κοινό την ποιοτική διαφορά των ευρωπαϊκών οίνων και να αναδεικνύει ότι αυτή εξασφαλίζεται από μια ολοκληρωμένη και διαφανή κοινοτική νομοθεσία, που έχει συνεκτιμήσει την πολιτισμική προσέγγιση,

ΙΘ. λαμβάνοντας υπόψη ότι ο κοινοτικός αμπελοοινικός τομέας χαρακτηρίζεται από μια σειρά από ιδιαιτερότητες ως προς την καλλιέργεια, τις δομές παραγωγής και εμπορίας, που τον διαφοροποιούν από τους άλλους γεωργικούς κλάδους, και ότι γι' αυτό στον συγκεκριμένο τομέα δεν πρέπει να εφαρμοσθεί το σύστημα των αποσυνδεδεμένων ενιαίων ενισχύσεων,

Κ. λαμβάνοντας υπόψη ότι η ανταγωνιστικότητα του αμπελοοινικού τομέα μπορεί να βελτιωθεί με συστηματικές δράσεις ενημέρωσης και προβολής, με σκοπό την ανάκτηση μεριδίων αγοράς στην Κοινότητα και την κατάκτηση άλλων μεριδίων αγοράς σε αναδυόμενες χώρες· ότι η εν λόγω δράση προβολής πρέπει να χρηματοδοτηθεί μέσω της δημιουργίας ενός ταμείου προβολής που θα το διαχειρίζονται επαγγελματικές και διεπαγγελματικές ενώσεις, οργανώσεις προστασίας προϊόντων ή δημόσιοι τοπικοί αναπτυξιακοί οργανισμοί,

Σχετικά με τις γενικές αρχές της μεταρρύθμισης

1. κρίνει απαραίτητη την προώθηση μιας μεταρρύθμισης της ΚΟΑ του αμπελοοινικού τομέα που να βασίζεται στους παρακάτω άξονες θεμελιώδους σημασίας:

α. στην απλούστευση και εναρμόνιση των νομοθετικών μέτρων αναγνωρίζοντας τις ιδιαιτερότητες του κλάδου,

β. στην ενίσχυση και βελτίωση της ανταγωνιστικότητας του ευρωπαϊκού οινοπαραγωγικού κλάδου στο πλαίσιο ενός όλο και μεγαλύτερου διεθνούς ανταγωνισμού,

γ. στη διατήρηση της ΚΟΑ του αμπελοοινικού τομέα και του κοινοτικού προϋπολογισμού που της αναλογεί στο πλαίσιο του πρώτου πυλώνα της ΚΑΠ,

δ. στη συμβατότητα του αμπελοοινικού τομέα με τις πολιτικές της ΚΑΠ, για μία βιώσιμη μεταρρύθμιση της ΚΟΑ,

ε. στην εδαφική προσέγγιση και στον συνυπολογισμό του συνόλου των φυσικών πόρων, με την υπαγωγή του αμπελουργού σε κανόνες πολλαπλής συμμόρφωσης και ορθές γεωργικές πρακτικές καλλιέργειας, θεσπίζοντας δηλαδή κίνητρα που θα τον βοηθήσουν να στραφεί σε καλλιεργητικές μεθόδους που συμβάλλουν στον ποιοτικό και ποσοτικό έλεγχο της παραγωγής και στην προστασία του περιβάλλοντος με απώτερο σκοπό τη διατήρηση ενός αξιοπρεπούς εισοδήματος για τους αμπελουργούς και τη βελτίωση της ποιότητας του προϊόντος,

στ. στη διατήρηση κοινών κανόνων εντός της ΚΟΑ του αμπελοοινικού τομέα, που θα συμπληρωθεί με ένα ευρύ πρόγραμμα διαρθρωτικής στήριξης, για την ενίσχυση της ανταγωνιστικότητας και της βιωσιμότητας του ευρωπαϊκού αμπελοοινικού τομέα,

ζ. στην επικουρικότητα κατά την εφαρμογή του νέου καθεστώτος για τα κράτη-μέλη, βάσει της υλοποίησης εθνικών Προγραμμάτων Στήριξης και Ανάπτυξης του Αμπελοοινικού τομέα (ΠΣΑΑ) τα οποία οφείλουν να περιλαμβάνουν επιλέξιμες κοινοτικές πολιτικές και μέτρα που θα χρηματοδοτούνται από τον προϋπολογισμό της ΚΟΑ του αμπελοοινικού τομέα, δηλαδή από τον πρώτο πυλώνα της ΚΑΠ,

η. στη σταδιακή υλοποίηση της νέας ΚΟΑ του αμπελοοινικού τομέα σε δύο φάσεις που θα επιτρέψει την αξιολόγηση των αποτελεσμάτων μετά τη λήξη της πρώτης φάσης, καθώς και τις ενδεχόμενες προσαρμογές των κοινοτικών πολιτικών που έχουν επιλεγεί από τα κράτη μέλη και που περιλαμβάνονται στα εθνικά ΠΣΑΑ, χωρίς όμως να μεταβληθεί η κατανομή του προϋπολογισμού της ΚΟΑ αυτού του τομέα ανά κράτος μέλος,

θ. στην ενίσχυση του ρόλου και της συνυπευθυνότητας των Οργανώσεων Παραγωγών και των άλλων Επαγγελματικών Οργανώσεων του κλάδου και στην προσαρμογή του Αμπελουργικού Μητρώου,

ι. στις ειδικές εκστρατείες προβολής με σκοπό την ανάκτηση παλαιών και το άνοιγμα νέων αγορών εντός κι εκτός Ευρωπαϊκής Ένωσης, και στις εκστρατείες ενημέρωσης των καταναλωτών για μία υπεύθυνη και λελογισμένη κατανάλωση κρασιού στην Ευρώπη·

2. τονίζει ότι η μεταρρύθμιση πρέπει να λάβει επίσης υπόψη:

α. τη μελλοντική διεύρυνση της Ευρωπαϊκής Ένωσης προς τη Βουλγαρία και τη Ρουμανία, δύο χώρες με σημαντική παραγωγή οίνου, οι οποίες θα πρέπει να προσαρμοστούν τόσο στα νέα μέτρα αγοράς και παρέμβασης, όσο και στον έλεγχο και την παρακολούθηση του νέου καθεστώτος,

β. το διαρκώς ανταγωνιστικότερο διεθνές πλαίσιο, τόσο σε επίπεδο παραγωγής όσο και σε επίπεδο κατανάλωσης,

γ. τη συνεχώς αναπτυσσόμενη αγορά της Κίνας η οποία αρχίζει να μπαίνει δυναμικά στην παραγωγή οίνου, αλλά και την αυξημένη παραγωγή των λοιπών νέων χωρών, όπως της Αυστραλίας, της Ν. Ζηλανδίας, των ΗΠΑ, του Καναδά και της Ν. Αφρικής,

δ. την επίπτωση των εμπορικών συμφωνιών της Ευρωπαϊκής Ένωσης,

ε. τις διεθνείς διαπραγματεύσεις του ΠΟΕ στο πλαίσιο του Γύρου της Ντόχα που δεν θα πρέπει να αμφισβητήσουν τις αρχές της μεταρρύθμισης, αρχές οι οποίες είναι σκόπιμο να ενσωματωθούν στις δεσμεύσεις αυτού του Γύρου, ιδίως σε ό,τι αφορά την εσωτερική στήριξη,

στ. τις προοπτικές της ΚΑΠ και ιδιαίτερα τη μελλοντική της χρηματοδότηση για την οποία οι συζητήσεις θα αρχίσουν το 2009·

Απορρύθμιση της ΚΟΑ του αμπελοοινικού τομέα — Ενιαία Κοινοτική Πολιτική

3. πιστεύει ότι η μεταρρύθμιση της ΚΟΑ του αμπελοοινικού τομέα οφείλει να θέσει στόχους και να εντείνει τον συνεκτικό χαρακτήρα των πολιτικών, των μέτρων εξισορρόπησης της αγοράς, των διαρθρωτικών παρεμβάσεων και των κανόνων επισήμανσης και ταξινόμησης των οίνων, καθορίζοντας τους στόχους της ΚΟΑ του αμπελοοινικού τομέα και τις πολιτικές που μπορούν να εφαρμοστούν για την υλοποίησή τους· λαμβάνοντας υπόψη ότι αυτή η συνολική συνεκτικότητα πρέπει όμως να στηρίζεται στην αρχή της επικουρικότητας, ώστε να γίνουν σεβαστές οι ιδιαιτερότητες που υπάρχουν σε εθνικό και περιφερειακό επίπεδο, και να σηματοδοτηθεί ότι η Ευρωπαϊκή Ένωση με συντεταγμένες πολιτικές θα επιχειρήσει να κερδίσει τις αγορές και την εμπιστοσύνη των καταναλωτών·

4. εκτιμά ότι η μεταφορά πόρων από τον πρώτο πυλώνα στον δεύτερο πυλώνα της ΚΑΠ με συγχρηματοδότηση διαμέσου των προγραμμάτων αγροτικής ανάπτυξης, αντιτίθεται σε κάθε λογική και πρέπει να απορριφθεί, ώστε τα εθνικά χρηματοδοτικά πλαίσια να μπορούν να επιχορηγούνται και να διασφαλιστεί η βιώσιμη ανάπτυξη του τομέα μέσω των κοινοποιούμενων από την Επιτροπή μέτρων για τα εθνικά χρηματοδοτικά πλαίσια·

5. υπενθυμίζει ότι η κατανομή των κοινοτικών πόρων των άλλων γεωργικών τομέων που μεταρρυθμίστηκαν στα πλαίσια της νέας ΚΑΠ δημιουργώντας "εθνικούς φακέλους", έγινε βάσει της λογικής της πλήρους ή μερικής αποσύνδεσης των κοινοτικών επιδοτήσεων· τονίζει ότι η νέα ΚΟΑ του αμπελοοινικού τομέα θα πρέπει να βασιστεί στην υλοποίηση ομογενών μέτρων, κοινών για όλα τα κράτη μέλη, καθώς και στην υλοποίηση μέτρων διεπόμενων από την αρχή της επικουρικότητας, που θα επιτρέπουν τον συνυπολογισμό των ειδικών αναγκών του κλάδου σε κάθε κράτος μέλος ή περιφέρεια παραγωγής· προσθέτει ότι σε κάθε κράτος μέλος ο ίδιος ο κλάδος (παραγωγοί, έμποροι, διακλαδικοί φορείς, περιφέρειες παραγωγής κ.λπ.), σε συνεννόηση με τις περιφερειακές και εθνικές αρχές, θα ορίζει, μέσω μιας σειράς προγραμμάτων, τον τρόπο επίτευξης του στόχου της προσαρμογής της παραγωγής στις ανάγκες της αγοράς, με τη χρήση ενός ή περισσοτέρων μέτρων μεταξύ των οριζομένων στο πλαίσιο των εθνικών φακέλων· θεωρεί ότι τα μέτρα που διέπονται από την αρχή της επικουρικότητας πρέπει να καθορίζονται και να πλαισιώνονται σε ευρωπαϊκό επίπεδο , ώστε να αποφευχθούν οι στρεβλώσεις του ανταγωνισμού, και να χρηματοδοτούνται εξ ολοκλήρου από τον κοινοτικό προϋπολογισμό ·

Μεταρρύθμιση σε δύο περιόδους (2008-2011 και 2012-2015)

6. εκτιμά ότι για την επίτευξη των στόχων της η μεταρρύθμιση πρέπει να εφαρμοσθεί σταδιακά σε δύο περιόδους: στην πρώτη φάση (2008-2011) στόχος θα πρέπει να είναι η εξισορρόπηση, εξυγίανση και διαφάνεια της αγοράς, η ενίσχυση των παραγωγικών φορέων και των αμπελουργικών περιοχών, με μια σταδιακή υιοθέτηση μέτρων που θα έχουν κυρίως ενιαίο κοινοτικό χαρακτήρα και θα προετοιμάσουν τον ευρωπαϊκό αμπελοοινικό τομέα για ένα πιο επιθετικό άνοιγμα των αγορών, μεταφέροντας προοδευτικά τους πόρους που θα εξοικονομούνται από την απόσταξη στα μέτρα στήριξης της ανταγωνιστικότητας και της ανάπτυξης·

7. επισημαίνει ότι, λόγω της σοβαρότητας των πιθανών συνεπειών της μεταρρύθμισης, της πολυπλοκότητάς της και της ανάγκης σταδιακής εφαρμογής της, πρέπει να υπάρξει, μετά το τέλος της πρώτης, και μια ενδιάμεση φάση, προκειμένου να αξιολογηθούν τα πρώτα αποτελέσματά της και ενδεχομένως να αναπροσαρμοστούν, λαμβανομένων υπόψη των αρχικών στόχων, τόσο το σύνολο των ήδη χρησιμοποιηθέντων πόρων όσο και οι πόροι που ακόμη δεν έχουν χρησιμοποιηθεί·

8. υποστηρίζει ότι, επειδή η υφιστάμενη κατάσταση απαιτεί την άμεση λήψη μέτρων για την επίλυση των προβλημάτων του ευρωπαϊκού αμπελοοινικού τομέα, οι πολιτικές που θα στηρίξουν τη μεταρρύθμιση, είτε με τον ισχύοντα κοινοτικό προϋπολογισμό , είτε εάν παραστεί ανάγκη με αύξησή του, θα πρέπει να τεθούν σε ισχύ εξαρχής, ορισμένες όμως με αύξουσα τάση, όπως π.χ. εκείνη της προώθησης της εμπορικής διακίνησης και της βελτίωσης της ποιότητας, ενώ άλλες με φθίνουσα τάση, όπως π.χ. εκείνη των μηχανισμών παρέμβασης στην αγορά·

Ριζική μεταρρύθμιση της ΚΟΑ του αμπελοοινικού τομέα — Συμβατότητα με τη νέα ΚΑΠ

9. υπογραμμίζει ότι η αμπελοκαλλιέργεια καταρχήν ασκεί θετική επίδραση στο περιβάλλον, κυρίως με την προστασία των εδαφών από τη διάβρωση αλλά και την κατά κανόνα εκτατική χρήση των φυσικών πόρων· για τους λόγους αυτούς καθώς και για την εναρμόνιση του καθεστώτος στο πνεύμα της νέας ΚΑΠ, μπορούν να ενθαρρυνθούν σε κοινοτικό επίπεδο βασικές γεωργικές πρακτικές καλλιέργειας που θα λαμβάνουν υπόψη το περιβάλλον και θα μπορούν να χρηματοδοτούνται από τον προϋπολογισμό της ΚΟΑ·

Έλεγχος παραγωγής για λόγους ποιότητας, περιβάλλοντος και εξισορρόπησης της αγοράς

10. διευκρινίζει ότι ο καθορισμός πλαισίου για τον τρόπο παραγωγής των επιτραπέζιων οίνων θα βοηθήσει και προς την κατεύθυνση της αποσαφήνισης των εμπορικών όρων διακίνησής τους και της διαφοροποίησής τους από τους οίνους γεωγραφικών ενδείξεων οι οποίοι έχουν πολύ πιο αυστηρούς όρους παραγωγής και είναι κατοχυρωμένοι σε τοπικό και περιφερειακό επίπεδο·

11. κρίνει απαραίτητη την υποχρεωτική συμμόρφωση των αμπελουργών σε γεωργικές πρακτικές καλλιέργειας και σε περιβαλλοντικά φυτοϋγειο νομικά και άλλα πρότυπα ώστε να συμβάλλουν στην προστασία του περιβάλλοντος, στον έλεγχο της πρωτογενούς παραγωγής, στον περιορισμό του δυναμικού απόδοσης, στην καταπολέμηση των πλεονασμάτων και στη βελτίωση της ποιότητας των οίνων, μειώνοντας με τον τρόπο αυτό τις προς απόσταξη ποσότητες·

Αποστάξεις — Μηχανισμός διαχείρισης κρίσεων και εξισορρόπησης της αγοράς, προστασίας του περιβάλλοντος και βελτίωσης της ποιότητας

12. τονίζει ότι οι προτάσεις της Επιτροπής για τη διατήρηση μιας απόσταξης ή απόσυρσης των υποπροϊόντων χωρίς χρηματοδότηση δεν ευσταθούν διότι η απόσταξη αφορά τους παραγωγούς οίνου ενώ η υλοποίησή της αφορά τους αποστάκτες, γεγονός το οποίο στην ουσία θα καταστήσει ανενεργό το μέτρο· τονίζει επίσης ότι η πρόταση της Επιτροπής για απόσυρση υπό έλεγχο των υποπροϊόντων οινοποίησης θα δημιουργήσει σοβαρά περιβαλλοντικά προβλήματα στις μεγάλες οινοπαραγωγικές περιοχές· σημειώνει ότι και η πρόταση για κατάργηση των αποστάξεων διπλής χρήσης θα οδηγήσει μεγάλες ποσότητες προς οινοποίηση, διαταράσσοντας σημαντικά την περιφερειακή και ευρωπαϊκή αγορά ενώ θα δημιουργήσει ενδοπεριφερειακά προβλήματα· επισημαίνει ότι η μη σταδιακή απορρόφηση των υπαρχόντων πλεονασμάτων, όπως διαφαίνεται από την πρόταση της Επιτροπής, θα δημιουργήσει σημαντικούς κραδασμούς στην αγορά αλλά και στο εισόδημα των αμπελουργών·

13. τονίζει ότι η απόσταξη οίνου αρχικά είχε εισαχθεί ως επείγον μέτρο μόνο, αλλά κατέστη το δαπανηρότερο και πλέον διαμφισβητούμενο στοιχείο της ΚΟΑ του αμπελοοινικού τομέα· τονίζει ότι οι μηχανισμοί απόσταξης θα πρέπει, συνεπώς, να καταργηθούν σταδιακά στη διάρκεια εύλογης μεταβατικής περιόδου που θα επιτρέψει στους παραγωγούς οίνου να παγιώσουν ή να εγκαινιάσουν αειφόρες μεθόδους παραγωγής και να παράγουν ποιοτικούς οίνους· διευκρινίζει ότι, στη διάρκεια αυτής της μεταβατικής περιόδου, οι παραγωγοί οίνου που θα έχουν επωφεληθεί της απόσταξης θα πρέπει να έχουν το δικαίωμα να εισέλθουν σε αγορές ποιοτικών προϊόντων χρησιμοποιώντας μηχανισμούς εκρίζωσης καθώς και μέτρα για την εθελοντική διαχείριση της προσφοράς καθώς και την ανάπτυξη της υπαίθρου, με σκοπό την καλύτερη εμπορική διακίνηση των ποιοτικών οίνων και τη διαφοροποίηση·

14. απορρίπτει την άμεση κατάργηση του μηχανισμού των αποστάξεων και άλλων μέτρων στήριξης της αγοράς οι οποίοι, παρότι επιδέχονται σαφώς βελτίωση ως προς το σχεδιασμό και τη χρήση τους, δεν φαίνεται σκόπιμο να καταργηθούν χωρίς μία μεταβατική περίοδο, προκειμένου να αξιοποιηθούν τα πλεονεκτήματα ορισμένων από αυτούς· τονίζει ότι κατά τη μεταβατική περίοδο θα πρέπει να μειωθούν σταδιακά τα ποσά που εκχωρούνται στα παρεμβατικά μέτρα αγοράς και παράλληλα να ενταθούν τα μέτρα που αποσκοπούν στη βελτίωση της ποιότητας, την προώθηση και την εμπορική διακίνηση των ευρωπαϊκών οίνων·

15. θεωρεί σκόπιμο να διατηρηθούν οι ενισχύσεις υπέρ των οινικών παρακρατημάτων, ώστε να διαφυλαχθεί η ποιότητα των ευρωπαϊκών οίνων και να αποτραπούν περιβαλλοντικές βλάβες εξ αιτίας της απόσυρσης αυτών των προϊόντων· ομοίως θα πρέπει να διατηρηθεί η ενίσχυση υπέρ της απόσταξης πόσιμης οινικής αλκοόλης, που αποτελεί την μόνη απόσταξη με πραγματική εμπορική διέξοδο·

16. εκτιμά ότι η απόσταξη των υποπροϊόντων πρέπει να επανεξετασθεί ως προς την εφαρμογή της, ώστε να στοιχίζει λιγότερο σε κοινοτικό επίπεδο, επιτρέποντας κυρίως τη διοχέτευση μέρους των οινοπνευμάτων σε άλλες διεξόδους, όπως είναι η πόσιμη αλκοόλη·

17. θεωρεί σκόπιμη, κατά την πρώτη φάση της μεταρρύθμισης, τη μετατροπή των τεσσάρων σημερινών αποστάξεων σε μόνο δύο:

α. υποχρεωτική απόσταξη που θα λειτουργεί ως δίχτυ ασφαλείας και θα επιτρέψει τη σταδιακή εξυγίανση της αγοράς, ενώ ταυτόχρονα θα εξυπηρετεί περιβαλλοντικούς και ποιοτικούς στόχους·

β. προαιρετική απόσταξη πόσιμης οινικής αλκοόλης που θα επιτρέψει την προσαρμογή του κλάδου της πόσιμης οινικής αλκοόλης που χρησιμοποιείται για ενσωμάτωση σε ορισμένα οινικά προϊόντα (λικέρ, μπράντι) ή για την εξισορρόπηση του γευστικού χαρακτήρα·

18. θεωρεί απαραίτητο να δημιουργηθεί νέος μηχανισμός διαχείρισης των κρίσεων σε περίπτωση που προκύψουν ειδικές, σοβαρές και πραγματικές καταστάσεις επείγουσας ανάγκης που θα πρέπει να ορίζονται με τα αντικειμενικά κριτήρια τα οποία θα έχουν καθορισθεί εκ των προτέρων σε κοινοτικό επίπεδο·

19. θεωρεί σκόπιμη την κατάργηση της δημόσιας αποθεματοποίησης αλκοόλης και την αντικατάσταση της πώλησης αλκοόλης που παράγεται από απόσταξη στο πλαίσιο της αντιμετώπισης κρίσεων από την άμεση οργάνωση απευθείας πωλήσεων μέσω διαγωνισμών·

Ελεύθερες εκριζώσεις — Εκριζώσεις με κριτήρια

20. υποστηρίζει ότι στην προαναφερθείσα ανακοίνωση της Επιτροπής δίνεται βαρύτητα στις εκριζώσεις ως μέτρο που σκοπεύει στη μείωση της παραγωγής και του ανθρώπινου δυναμικού που ασχολείται με τον τομέα αντί να προωθεί τον έλεγχο της παραγωγής με μέτρα ρύθμισης της προσφοράς και της ζήτησης· θεωρεί ότι επακόλουθο της πολιτικής αυτής θα είναι ότι δεν θα μπορεί να επιτευχθεί η αναμενόμενη ενίσχυση της ανταγωνιστικότητας του αμπελοοινικού τομέα· υποστηρίζει ότι η ενισχυμένη επικουρικότητα δεν μπορεί να αποτελέσει άλλοθι για μια τυφλή απορύθμιση η οποία θα οδηγήσει σε αθέμιτο ανταγωνισμό ακόμα και εντός των ίδιων των συνόρων της Ευρωπαϊκής Ένωσης·

21. θεωρεί ότι το θέμα της οριστικής εγκατάλειψης δεν μπορεί να αποτελεί το κομβικό σημείο της μεταρρύθμισης της ΚΟΑ του αμπελοοινικού τομέα αλλά μία από τις παραμέτρους των διαρθρωτικών παρεμβάσεων που χρηματοδοτείται από τον προϋπολογισμό της ΚΟΑ μέσω εθνικών χρηματοδοτικών πλαισίων με σκοπό την ανανέωση του αμπελουργικού δυναμικού και τη σταδιακή προσαρμογή του τομέα οίνου στις ανάγκες της αγοράς·

22. εκτιμά ότι η πρωτοβουλία της οριστικής εγκατάλειψης πρέπει να ανήκει στον παραγωγό με την προϋπόθεση ότι τα κράτη μέλη μπορούν να εγκρίνουν ή όχι την οριστική εγκατάλειψη, χρησιμοποιώντας εθνικά ή/και περιφερειακά περιβαλλοντικά και κοινωνικά κριτήρια τα οποία θα συμφωνούν με αντικειμενικούς όρους καθορισμένους εκ των προτέρων σε κοινοτικό επίπεδο· θεωρεί σημαντικό να προβλεφθεί ότι το κάθε κράτος μέλος ή η περιφέρεια μπορεί να καθορίσει ένα ευέλικτο ανώτατο επιτρεπόμενο όριο εκριζώσεων ανά περιφέρεια και να έχει τη δυνατότητα επιλογής των κατηγοριών οίνου που θα έχουν προτεραιότητα στο πρόγραμμα εκριζώσεων·

23. εκτιμά ότι τα αντικειμενικά κοινοτικά κριτήρια που περιορίζουν τη δυνατότητα οριστικής εγκατάλειψης μπορεί να είναι μεταξύ των άλλων: (α) αμπελώνες σε ορεινές, παράκτιες και νησιωτικές περιοχές που παράγουν κυρίως οίνους γεωγραφικών ενδείξεων· (β) αμπελώνες που βρίσκονται σε περιοχές επικλινείς όπου πρέπει να αποτραπεί η διάβρωση του εδάφους και η απώλεια της βιοποικιλότητας ή παραδοσιακές περιοχές με ιστορική σημασία· (γ) αμπελώνες που παράγουν οίνους με εμπορική διέξοδο· (δ) αμπελώνες, η υπερβολική μείωση των οποίων θα απειλούσε την ύπαρξη μιας ολόκληρης αμπελουργικής περιοχής ή μιας ελεγχόμενης ονομασίας προέλευσης (ΕΟΠ)· (ε) αμπελώνες που έτυχαν διαρθρωτικών ενισχύσεων στα πλαίσια κοινοτικών προγραμμάτων· (στ) περιπτώσεις όπου η εγκατάλειψη της αμπελουργίας δημιουργεί περιβαλλοντικούς κινδύνους·

24. εκτιμά ότι τα αντικειμενικά κοινοτικά κριτήρια που συνδυάζονται με μία γενικότερη αναδιάρθρωση του παραγωγικού και του ανθρώπινου δυναμικού στην ύπαιθρο και που μπορούν να διευκολύνουν την επιλογή της οριστικής εγκατάλειψης αφορούν ενδεικτικά τις ακόλουθες περιπτώσεις: (α) αμπελώνες που έχουν πλέον χαμηλή αποδοτικότητα χωρίς δυνατότητα επανάκτησης του δυναμικού τους· (β) περιπτώσεις που συνδυάζονται με ένταξη των αμπελουργών στο πρόγραμμα πρόωρης συνταξιοδότησης· (γ) αμπελώνες που είναι ακατάλληλοι για την παραγωγή ποιοτικών ή εμπορεύσιμων οίνων·

25. συνιστά, εκτός του καθεστώτος οριστικής εγκατάλειψης, να καθιερωθεί ως επιλογή η προσωρινή εκρίζωση και να είναι στη διακριτική ευχέρεια κάθε κράτους μέλους να αποφασίσει αν θα την εφαρμόσει· πιστεύει ότι η προσωρινή εκρίζωση θα επιτρέψει να χορηγηθεί οικονομική ενίσχυση στον παραγωγό εφ ό σον το δικαίωμα φύτευσης θα παραμείνει παγωμένο για περίοδο πολλών ετών, μετά τη λήξη της οποίας όμως ο αμπελουργός θα μπορεί να φυτεύσει εκ νέου ή να εκχωρήσει τα δικαιώματά του ή να ζητήσει τη μετατροπή σε οριστική εκρίζωση εάν προβλέπεται το εν λόγω καθεστώς στο οικείο κράτος μέλος·

26. υποστηρίζει ότι οι εκριζωθείσες εκτάσεις για τις οποίες θα καταβληθεί μία κατ' αποκοπή αποζημίωση, θα μπορούν να προστεθούν στις επιλέξιμες εκτάσεις για την χορήγηση δικαιωμάτων ενιαίας αποδεσμευμένης ενίσχυσης· φρονεί ότι, κατά τον καθορισμό των πριμοδοτήσεων εκρίζωσης και της ενιαίας ενίσχυσης πρέπει να εξετασθούν οι ελάχιστες περιβαλλοντικές απαιτήσεις ώστε να μην υποβαθμισθεί η ύπαιθρος· θεωρεί ότι κάθε κράτος μέλος πρέπει να έχει τη δυνατότητα να παρέχει στους αμπελουργούς που εντάσσονται στο πρόγραμμα εκρίζωσης, συμπληρωματική στήριξη που θα προέρχεται από τους πόρους των Προγραμμάτων Στήριξης και Ανάπτυξης του Αμπελοοινικού τομέα (ΠΣΑΑ) ή από την εφαρμογή του καθεστώτος διακύμανσης ή/και από την ανακατανομή του εθνικού αποθέματος δικαιωμάτων ενιαίας ενίσχυσης, κατά τρόπον ώστε η στήριξη των παραγωγών να μπορεί να φθάνει στο επίπεδο της μέσης αποδεσμευμένης άμεσης ενίσχυσης της περιφέρειας· εκτιμά ότι δεν μπορεί να χορηγείται αποζημίωση για την εκρίζωση των παράνομων φυτεύσεων·

Απαγόρευση νέων φυτεύσεων — Σταδιακή απελευθέρωση των νέων φυτεύσεων

27. εκτιμά ότι θα πρέπει να ακολουθηθεί προσεκτική και διαφανής διαδικασία σταδιακής παραχώρησης νέων δικαιωμάτων φύτευσης ώστε να αποφευχθεί η αρνητική επίπτωση στην αγορά από μία ανεξέλεγκτη επέκταση του δυναμικού της αμπελοκαλλιέργειας· τα κράτη μέλη οφείλουν να καταθέσουν πρόγραμμα στο οποίο θα περιλαμβάνεται το επιδιωκόμενο επίπεδο φυτεύσεων, η πορεία παραχώρησης νέων δικαιωμάτων, οι ποικιλίες ανά περιφέρεια και το χρονοδιάγραμμα εφαρμογής· υποστηρίζει ότι τα νέα δικαιώματα φυτεύσεων θα πρέπει να προορίζονται κυρίως για τους νέους αγρότες, για παραγωγή οίνων ποιότητας και για εκμεταλλεύσεις που έχουν ενταχθεί σε προγράμματα ποιότητας και εμπορίας, ενώ είναι αναγκαίο να ενταχθούν στο προσαρμοσμένο αμπελουργικό μητρώο· πιστεύει ότι το κάθε κράτος μέλος σε συνεργασία με τις περιφέρειες, τις οργανώσεις του τομέα και τις ενώσεις παραγωγών πριν την έναρξη της παραχώρησης νέων δικαιωμάτων φύτευσης θα πρέπει να αξιολογήσει το πρόγραμμα και την εξέλιξη των εκριζώσεων· εκτιμά ότι πριν την παραχώρηση νέων δικαιωμάτων φύτευσης θα πρέπει να αξιολογηθεί η κατάσταση των μη νομιμοποιημένων ή και παράνομων φυτεύσεων·

28. τονίζει ότι, όσον αφορά τις ζώνες παραγωγής με γεωγραφική ένδειξη, μπορεί να είναι σκόπιμο, οι αποφάσεις για την ελευθέρωση να λαμβάνονται από τις αρμόδιες περιφερειακές αρχές, δεδομένης της ανάγκης να περιφρουρηθεί η αξία των επενδύσεων που πραγματοποιούν οι αμπελουργοί στη ζώνη γεωγραφικής ένδειξης, να αποτραπεί η υποβάθμιση του κύρους για την εν λόγω γεωγραφική ένδειξη και να διατηρηθεί ο έλεγχος επί της ποιότητας της παραγωγής·

29. εκτιμά ότι οι νέες φυτεύσεις δεν μπορούν να εντάσσονται σε επιλέξιμες χρηματοδοτούμενες δράσεις όπως εκείνες των αναδιαρθρώσεων, των γεωργικών καλλιεργητικών πρακτικών και της πολλαπλής συμμόρφωσης, της διαχείρισης κρίσεων, ενώ αντίθετα μπορούν να ενταχθούν στις συλλογικές δράσεις των Οργανώσεων Παραγωγών ή/και των Διεπαγγελματικών Οργανώσεων, οι οποίες αφορούν πολιτικές προώθησης, ενημέρωσης των καταναλωτών, έρευνας της αγοράς και αποζημιώσεις από φυσικές καταστροφές αγοράς που περιλαμβάνονται στα εθνικά ΠΣΑΑ·

Αμπελουργικό μητρώο — Εργαλείο αποτελεσματικών ελέγχων και διαχείρισης της ΚΟΑ

30. συνιστά στα κράτη μέλη να διατηρούν αμπελουργικό μητρώο στο οποίο να υποδεικνύονται οι φυτευμένες ποικιλίες και ο αριθμός των οίνων σε κάθεμονάδα (σύμφωνα με τον κανονισμό(ΕΟΚ) αριθ. 2392/86) [10]·

31. τονίζει ότι το αμπελουργικό μητρώο είναι το βασικό εργαλείο για τον έλεγχο της τήρησης των ορίων των αποδόσεων·

Εμπλουτισμός

32. έχει επίγνωση ότι ο εμπλουτισμός επηρεάζει άμεσα τα επίπεδα παραγωγής δεδομένου ότι μπορεί να προκαλέσει αύξηση της παραγόμενης ποσότητας ανά εκτάριο· τονίζει, ωστόσο, ότι το ζήτημα της διατήρησης ή της κατάργησης της ενίσχυσης για το συμπυκνωμένο γλεύκος ή το ανακαθαρισμένο συμπυκνωμένο γλεύκος πρέπει να συνδέεται στενά και αδιαχώριστα με την διατήρηση ή την κατάργηση του εμπλουτισμού με σακχαρόζη, έχοντας επίσης υπόψη την πτώση στις τιμές ζάχαρης συνεπεία της μεταρρύθμισης στην ΚΟΑ ζάχαρης, τις διαφορετικές οινολογικές παραδόσεις των κρατών μελών, τη σκοπιμότητα και την τεχνική δυνατότητα του περιορισμού της χρήσης παρόμοιων πρακτικών για συγκεκριμένες ανώτατες ποσότητες, καθώς και τις πιθανές εναλλακτικές χρήσεις του μούστου που θα είχαν θετικό αντίκτυπο σε ό,τι αφορά τη μείωση των πλεονασμάτων οίνου·

33. θεωρεί ότι τα κράτη μέλη μπορούν να εξαρτήσουν την έγκριση του εμπλουτισμού με χρήση ζάχαρης από προϋποθέσεις όπως οι έλεγχοι στα μέτρα για τη βελτίωση της ποιότητας (λ.χ. η συμμόρφωση με τα ανώτατα όρια απόδοσης) και οι κλιματικές συνθήκες·

34. πιστεύει ότι ο εμπλουτισμός θα πρέπει να επιτραπεί σε κάθε περιοχή αμπελοκαλλιέργειας, όπου χρησιμοποιείτο κατά παράδοση και όπου δεν υπάρχουν διαρθρωτικά πλεονάσματα· πιστεύει ότι η πρόταση της Επιτροπής για την μείωση του μέγιστου επιπέδου εμπλουτισμού δεν δικαιολογείται και ότι θα πρέπει να εξακολουθήσουν να ισχύουν οι τρέχοντες κανόνες·

35. πιστεύει ότι δεν πρέπει να απαγορευθεί η χρήση ζάχαρης για τον εμπλουτισμό του οίνου διότι σε αυτή την περίπτωση θα δημιουργούνταν διακρίσεις εις βάρος κρατών μελών που βρίσκονται σε περιοχές της Ευρωπαϊκής Ένωσης όπου είναι δυσκολότερη η καλλιέργεια της αμπέλου εξαιτίας αντίξοων κλιματικών συνθηκών·

36. υποστηρίζει την ανάγκη παροχής ενίσχυσης για το συμπυκνωμένο γλεύκος και το ανακαθαρισμένο συμπυκνωμένο γλεύκος που χρησιμοποιείται για τον εμπλουτισμό, εφόσον είναι απαραίτητο να διατηρηθεί μια ιστορική οινολογική πρακτική·

37. τονίζει την ανάγκη να διατηρηθεί η ενίσχυση για το γλεύκος που χρησιμοποιείται για την παραγωγή χυμού σταφυλιών, με στόχο να διατηρηθεί ένα προϊόν που χρησιμοποιείται για σκοπούς άλλους εκτός της παραγωγής οίνου, το οποίο είναι σημαντικό για τον κλάδο και συμβάλλει στη διατήρηση της ισορροπίας της αγοράς·

38. φρονεί ότι, σε περίπτωση εμπλουτισμού με την προσθήκη συμπυκνωμένου γλεύκους, το τελευταίο θα πρέπει να προέρχεται από το ίδιο σημείο παραγωγής·

39. επισημαίνει ότι η μελέτη που συνδέει τον εμπλουτισμό με την προσθήκη ζάχαρης με την υπερπαραγωγή οίνου στην Ευρωπαϊκή Ένωση, χρονολογείται από το 1991, δεν αντικατοπτρίζει τις σημερινές συνθήκες στην αγορά και, εν πάση περιπτώσει, δεν είχε κύρος·

Δημόσια παρέμβαση αλκοόλης — Ιδιωτική αποθεματοποίηση οίνων και γλευκών

40. θεωρεί ότι είναι σκόπιμο να εξετασθεί η δυνατότητα διατήρησης της ιδιωτικής αποθεματοποίησης οίνων και γλευκών τουλάχιστον κατά την πρώτη περίοδο της μεταρρύθμισης (2008-2011), λαμβάνοντας μάλιστα υπόψη τους προτεινόμενους περιορισμούς των αποστάξεων και την κατάργηση της δημόσιας αποθεματοποίησης·

Επαγγελματικοί φορείς και διεπαγγελματικές οργανώσεις

41. τονίζει ότι οι διεπαγγελματικές οργανώσεις μπορούν να λαμβάνουν πρωτοβουλίες, στους ακόλουθους τομείς, υπό την προϋπόθεση ότι έχει δημιουργηθεί σχετικό κοινοτικό πλαίσιο έγκρισης, το οποίο θα μπορούσε να καλύπτει, π.χ.: την πληρέστερη εκμετάλλευση του δυναμικού παραγωγής, την ενημέρωση των καταναλωτών σχετικά με την λελογισμένη κατανάλωση οίνου, την διεξαγωγή των απαραίτητων ερευνών για προϊόντα καλύτερα προσαρμοσμένα προς τις ανάγκες της εγχώριας και εξαγωγικής αγοράς, τις απαραίτητες εμπορικές επενδύσεις, την αναζήτηση νέων τρόπων περιορισμού της χρήσης ουσιών φυτοπροστασίας, την στροφή προς την βιολογική γεωργία κ.ά·

42. καλεί την Επιτροπή να επιδείξει, στην πρότασή της, αποφασιστικότητα για την μεταρρύθμιση του αμπελοοινικού τομέα, ιδιαίτερα μέσω αποτελεσματικής και συγκεκριμένης κοινοτικής πολιτικής για την προώθηση των ευρωπαϊκών οίνων, προβλέποντας αρκούντως σημαντικές οικονομικές δεσμεύσεις·

43. θεωρεί σκόπιμη τη θέσπιση ειδικού ταμείου για την προώθηση των ευρωπαϊκών οίνων μέσω των επαγγελματικών φορέων και διεπαγγελματικών οργανώσεων του τομέα, των ενώσεων προστασίας ή κρατικών φορέων ανάπτυξης της υπαίθρου·

44. θεωρεί απαραίτητο να καθορίσει η Επιτροπή κατευθυντήριες γραμμές δράσης για την προώθηση των ευρωπαϊκών οίνων οι οποίες θα βασίζονται στην λελογισμένη και υπεύθυνη κατανάλωση των οίνων συνοδευόμενες από την απαραίτητη χρηματοδότηση·

Επισήμανση και προώθηση του ευρωπαϊκού οίνου

45. εκτιμά ότι η Ευρωπαϊκή Ένωση θα πρέπει να επιδιώκει την εδραίωση, την αναγνώριση και την προστασία των οίνων με συγκεκριμένη γεωγραφική προέλευση σε παγκόσμιο επίπεδο· επισημαίνει ότι η αναγνωρισιμό τη τα των οίνων αυτών θα διευκολυνθεί και με την απλοποίηση της επισήμανσης·

46. θεωρεί ότι η παραγωγή ενός ποιοτικού οίνου με παραδοσιακές μεθόδους και η ειδική επισήμανσή του, χωρίς παράλληλα να πραγματοποιείται η κατάλληλη προώθησή του στην παγκόσμια αγορά, δεν επαρκεί για να εξασφαλισθεί η διατήρηση ή η ενδεχόμενη αύξηση της ζήτησης· κρίνει απαραίτητη, προς τον σκοπό αυτό , την πρόβλεψη ειδικών, δεόντως χρηματοδοτούμενων μέτρων, για την ενίσχυση της ικανότητας να ανακοινώνεται στην παγκόσμια αγορά η ποιότητα του ευρωπαϊκού οίνου·

47. έχοντας υπόψη τον πρόσφατο επανακαθορισμό, με τους κανονισμούς (ΕΚ) αριθ. 1991/2004 [11] και (ΕΚ) αριθ. 1427/2004 [12] της Επιτροπής, των διατάξεων σχετικά με την επισήμανση, θεωρεί απαραίτητη την αξιολόγηση των επιπτώσεων των τροποποιήσεων που εισήχθησαν πριν από οποιαδήποτε περαιτέρω τροποποίηση·

48. τονίζει ότι οι οινολογικές πρακτικές οι οποίες δεν επιτρέπονται στην ΕΕ πρέπει να επισημαίνονται με σαφήνεια επί των εισαγομένων ποτών που αφορούν στην εικόνα του οίνου·

49. θεωρεί ουσιώδη την επισήμανση των οίνων της Ευρωπαϊκής Ένωσης· κρίνει, ωστόσο, ότι δεν πρέπει να είναι πιο περίπλοκη από την επισήμανση οίνων από τρίτες χώρες·

50. ζητεί την εναρμόνιση των διατάξεων των κρατών μελών σε σχέση με την γλώσσα της ετικέτας, κατά τρόπον ώστε οι παραγωγοί να μην υποχρεούνται να μεταφράζουν σε άλλες γλώσσες ορισμένες πληροφορίες όταν στην χώρα προορισμού ο όρος που χρησιμοποιείται είναι παρόμοιος και, ως εκ τούτου, δεν υπάρχει κίνδυνος σύγχυσης των καταναλωτών·

Προορατική και φιλόδοξη Πολιτική Εξωτερικού Εμπορίου της ΕΕ για τους οίνους ως σημαντικός πυλώνας της ΚΟΑ

51. τονίζει ότι οι δυσκολίες που αντιμετωπίζει ο αμπελοοινικός τομέας λόγω κυρίως της αύξησης των εισαγωγών οίνου από τρίτες χώρες, και της αύξησης των αποθεμάτων οίνου που υπερβαίνουν την παραγωγή ενός έτους και έχουν ελάχιστες πιθανότητες να διατεθούν, ασκούν πτωτική πίεση στις τιμές και τα εισοδήματα των παραγωγών και είναι ανάγκη να ρυθμισθούν με την πρόβλεψη καταλόγου βασικών προτεραιοτήτων στις οποίες δεν αναφέρεται η προαναφερθείσα ανακοίνωση της Επιτροπής, και συγκεκριμένα με την προώθηση υπεύθυνης και λελογισμένης κατανάλωσης, την αναδιάθεση των δημοσιονομικών πόρων κατά τρόπον που να επιτρέπει την κατάκτηση νέων καταναλωτών και νέων αγορών, ή και την εκ νέου κατάκτηση των αγορών, καθώς και την προώθηση της ποιότητας και της έρευνας·

52. καλεί την Επιτροπή να καταβάλει κάθε δυνατή προσπάθεια προκειμένου να ενισχύσει την προστασία των γεωγραφικών ενδείξεων, καθορίζοντας υψηλότερα κριτήρια και δημιουργώντας κοινό πλαίσιο για τις ενδείξεις αυτές σε διαπεριφερειακό και πολυμερές επίπεδο ιδιαίτερα στο πλαίσιο του ΠΟΕ και των συμφωνιών για τα δικαιώματα πνευματικής ιδιοκτησίας στον τομέα του εμπορίου, με σκοπό τη δημιουργία πολυμερούς μητρώου για τους οίνους και τα οινοπνευματώδη ποτά και την καταπολέμηση της παραποίησης και κάθε μορφής κατάχρησης των ευρωπαϊκών γεωγραφικών ενδείξεων και των παραδοσιακών ονομασιών σε τρίτες χώρες·

53. θεωρεί αναγκαίο να επιτευχθεί μια καλύτερη προστασία των προστατευόμενων γεωγραφικών ενδείξεων και των προστατευόμενων ονομασιών προέλευσης) στο πλαίσιο των διαπραγματεύσεων του ΠΟΕ και των διμερών συμφωνιών δεδομένου ότι πρόκειται για σημαντικό στοιχείο διατήρησης μιας ποιοτικής παραγωγής οίνου συνδεόμενης με τα τοπικά εδάφη και συνήθειες·

54. υπογραμμίζει ότι προκειμένου να ενισχυθεί η ανταγωνιστικότητα του κλάδου στις διεθνείς αγορές είναι αναγκαίο να προσδιοριστεί, σε στενή συνεργασία με τις αντιπροσωπευτικές οργανώσεις των ευρωπαίων παραγόντων του κλάδου, μια προορατική και φιλόδοξη εξωτερική εμπορική πολιτική για τους ευρωπαϊκούς οίνους, συνοδευόμενη από ανακατανομή των πόρων του προϋπολογισμού και από τα κατάλληλα μέσα·

55. τονίζει την ανάγκη σύναψης, στο πλαίσιο της εξωτερικής αυτής εμπορικής πολιτικής για τους ευρωπαϊκούς οίνους, διμερών συμφωνιών εμπορίας οίνου με τρίτες χώρες, στη βάση της αμοιβαίας αναγνώρισης και προστασίας των γεωγραφικών ενδείξεων·

56. υπενθυμίζει ότι η Ευρωπαϊκή Ένωση έχει δεσμευθεί να προβεί στη σταδιακή κατάργηση των επιδοτήσεων των εξαγωγών της έως το 2013· καλεί την Επιτροπή να μετριάσει τις συνέπειες της μείωσης των επιδοτήσεων βελτιώνοντας τη διαθεσιμότητα των πόρων με σκοπό τη διαφοροποίηση του εισοδήματος των οινοπαραγωγών οίνου και καθιερώνοντας ειδική πρόσβαση στην αγορά για τα προϊόντα οίνου, για όσο διάστημα κριθεί απαραίτητο ώστε να διατηρηθεί ισορροπία στην ευρωπαϊκή αγορά·

57. εύχεται να συμπεριληφθεί ο οίνος στον κατάλογο των ευαίσθητων προϊόντων του ΠΟΕ·

58. πιστεύει ότι λόγω των υφιστάμενων ιδιαιτεροτήτων στο καθεστώς των γεωγραφικών ενδείξεων των οίνων θα μπορούσε κατά την πρώτη περίοδο της μεταρρύθμισης (2008-2011) να εξεταστεί η δυνατότητα ένταξης των διατάξεων του κανονισμού (ΕΚ) αριθ. 510/2006 του Συμβουλίου της 20ής Μαρτίου 2006 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων [13] με τις απαραίτητες προσαρμογές στη νέα ΚΟΑ του αμπελοοινικού τομέα· επισημαίνει ότι κατά την δεύτερη περίοδο της μεταρρύθμισης (2012-2015), αφού η σταδιακή ταξινόμηση και ενιαία καταχώρηση των οίνων σε κοινοτικό και εθνικό επίπεδο θα έχει ήδη επιτευχθεί κατά την πρώτη περίοδο, θα πρέπει να εξετασθεί η σκοπιμότητα ένταξης των διατάξεων του μελλοντικού κανονισμού για την νέα ΚΟΑ του αμπελοοινικού τομέα σχετικά με τις γεωγραφικές ενδείξεις στον κανονισμό (ΕΚ) αριθ. 510/2006·

59. τονίζει τη σημασία του μη εμπορικού χαρακτήρα προβληματισμού στα πλαίσια του ΠΟΕ· καλεί την Επιτροπή να αναπτύξει καθεστώς επισήμανσης για τα εισαγόμενα αλκοολούχα ποτά-παράγωγα οίνου, τα οποία δεν συμμορφώνονται με τις ευρωπαϊκές οινολογικές πρακτικές και, κατά συνέπεια, δεν πρέπει να επισημαίνονται ως οίνος·

60. επισημαίνει ότι ένας από τους πιο σημαντικούς κινδύνους παραποίησης της παραγωγής οίνου, διαστρέβλωσης της αγοράς και συρρίκνωσης της κοινοτικής παραγωγής είναι η άρση της απαγόρευσης οινοποίησης εισαγόμενου γλεύκους, άρση η οποία θα πρέπει να αποτραπεί από πλευράς Επιτροπής στα πλαίσια του ΠΟΕ·

61. θεωρεί ότι η κοινοτική νομοθεσία δεν πρέπει να επιτρέψει την οινοποίηση εισαγόμενου γλεύκους ούτε την ανάμειξή του με κοινοτικά γλεύκη, στο βαθμό που τέτοιες διαδικασίες δεν συνάδουν με άλλα μέτρα που προτείνονται από την Επιτροπή, όπως η εκρίζωση ή η κατάργηση ενισχύσεων για τη χρησιμοποίηση συμπυκνωμένου γλεύκους με σκοπό την αύξηση του αλκοολικού βαθμού·

62. τονίζει ότι δεν υπάρχει υποχρέωση διαπραγμάτευσης στον ΠΟΕ σχετικά με την δυνατότητα ανάμειξης εισαγόμενων οίνων τρίτων χωρών και την ανάμειξή τους με κοινοτικούς και αντιτίθεται σε μια τέτοια εξέλιξη αφού θα δημιουργήσει τεράστια προβλήματα στην καταγωγή προέλευσης και ταυτοποίησης των προϊόντων και στην υποβάθμιση του οίνου που παράγεται στις ευρωπαϊκές χώρες·

63. θεωρεί απαραίτητο, προκειμένου να διαφυλαχθεί η ποιότητα και η αναγνώριση των ευρωπαϊκών οίνων, να είναι δυνατή η χρησιμοποίηση για την παρασκευή τους μόνον οίνων και γλευκών που έχουν παραχθεί στην Ευρωπαϊκή Ένωση·

Διεθνές Γραφείο Αμπέλου και Οίνου (OIV) — Διμερείς εμπορικές συμφωνίες

64. πιστεύει ότι σε μία περίοδο δύσκολων διαπραγματεύσεων στα πλαίσια του ΠΟΕ αλλά και των διμερών συμφωνιών της Ευρωπαϊκής Ένωσης σχετικά με την κατοχύρωση των ευρωπαϊκών διατροφικών προϊόντων, των προϊόντων γεωγραφικών ενδείξεων, των βιολογικών προϊόντων κ.ο.κ. είναι σκόπιμο το Συμβούλιο, μετά από διαβουλεύσεις με το Ευρωπαϊκό Κοινοβούλιο , να είναι το αρμόδιο όργανο για την έγκριση των νέων οινολογικών πρακτικών και αυτό διότι εάν αυτή η αρμοδιότητα διαβιβαστεί στην Επιτροπή, θα ετίθετο σε κίνδυνο ο ορισμός και η ταξινόμηση των οίνων ποιότητας στην Ευρωπαϊκή Ένωση· θεωρεί ότι οι εν λόγω οινολογικές πρακτικές θα πρέπει να εγγραφούν σε θετικό κοινοτικό κατάλογο·

65. καλεί την Επιτροπή να χρησιμοποιήσει κάθε δυνατό μέσο για την πρόληψη της απάτης και των καταχρήσεων των ορισμών γεωγραφικής ένδειξης στις τρίτες χώρες·

66. θεωρεί ότι η ΚΟΑ του αμπελοοινικού τομέα δεν πρέπει να στερηθεί όλα τα οικονομικά μέσα σε ευρωπαϊκό επίπεδο με μεταφορές στον δεύτερο πυλώνα της ΚΑΠ και την επιστροφή στα μέτρα εθνικής αρμοδιότητας ανοίγοντας τον δρόμο σε στρεβλώσεις ανταγωνισμού και διακρίσεις μεταξύ δομών παραγωγής/διακίνησης και μεταξύ κρατών μελών·

67. υποστηρίζει ότι οι οινολογικές πρακτικές δεν θα πρέπει να προκαλούν σύγχυση στους καταναλωτές, να αλλοιώνουν την ποιότητα και να δημιουργούν αθέμιτο ανταγωνισμό· επισημαίνει ότι οι μέχρι σήμερα εγκριθείσες οινολογικές πρακτικές δεν μπορούν να εγκριθούν αυτόματα και ούτε μπορεί να επιτραπεί η χρήση τους στην ΕΕ ακόμα και στις περιπτώσεις που οι οίνοι προορίζονται για εξαγωγές σε περιοχές όπου οι πρακτικές αυτές είναι εγκεκριμένες·

68. εκτιμά ότι η συγκέντρωση του συνόλου των οινολογικών πρακτικών στο Διεθνές Γραφείο Αμπέλου και Οίνου (OIV) βρίσκεται στη σωστή κατεύθυνση υπό την προϋπόθεση ότι οι πρακτικές θα αξιολογηθούν και θα θεσπιστούν βάσει επιστημονικών και τεχνικών ερευνών, ενώ βεβαίως θα πρέπει να εγγυώνται την ασφάλεια των τροφίμων και της δημόσιας υγείας·

Ενημέρωση και προώθηση της λελογισμένης και υπεύθυνης κατανάλωσης οίνου

69. αναφέρει ότι στην Ευρώπη έχει σημειωθεί σταθερή μείωση στην κατανάλωση οίνου, κυρίως στις παραδοσιακές χώρες κατανάλωσης οίνου, γεγονός που αποτελεί ένα από τα αίτια διαρθρωτικού πλεονάσματος στον κλάδο· αναφέρει ότι τα τελευταία χρόνια οι εξαγωγές οίνου παρουσίασαν στασιμότητα σε αντίθεση με τις εισαγωγές που αυξήθηκαν δυναμικά και ότι ως εκ τούτου είναι απαραίτητο να ενισχυθεί η ανταγωνιστικότητα του ευρωπαϊκού αμπελοοινικού τομέα· ζητεί από την Επιτροπή να υποβάλει άμεσα έκθεση με την οποία θα εξηγεί τους λόγους της μείωσης, τα τελευταία χρόνια, των εξαγωγών ευρωπαϊκών οίνων, καθώς και της δυναμικής αύξησης των εισαγωγών από τρίτες χώρες, διευκρινίζοντας, ιδιαίτερα, κατά πόσον εφαρμόσθηκαν οι διμερείς εμπορικές συμφωνίες με τις τρίτες χώρες, ελήφθησαν υπόψη τα νόμιμα εμπορικά συμφέροντα της Ευρωπαϊκής Ένωσης και των Ευρωπαίων παραγωγών και αξιοποιήθηκαν καταλλήλως οι μηχανισμοί της κοινής εμπορικής πολιτικής για την αντιμετώπιση αυτών των προβλημάτων·

70. τονίζει ότι η αειφόρος ανάπτυξη του ευρωπαϊκού αμπελοοινικού τομέα απαιτεί την ανακατανομή σημαντικών δημοσιονομικών πόρων στα πλαίσια της ΚΟΑ του αμπελοοινικού τομέα για την προώθηση της λελογισμένης και υπεύθυνης κατανάλωσης οίνου· κρίνει ότι η ενίσχυση της τάσης για ολοένα και περισσότερο λελογισμένη και υπεύθυνη κατανάλωση οίνου αποτελεί μείζονα θετική συνεισφορά στην προστασία των Ευρωπαίων καταναλωτών και της δημόσιας υγείας· προσθέτει ότι τα μέτρα αυτά πρέπει να αναπτυχθούν με αποτελεσματική συνεργασία μεταξύ της Ευρωπαϊκής Κοινότητας, των κρατών μελών, των περιφερειών και του ίδιου του αμπελοοινικού τομέα, ο οποίος έχει να διαδραματίσει σημαντικό ρόλο·

71. καλεί την Επιτροπή να θέσει σε εφαρμογή μια προορατική εμπορική πολιτική προκειμένου να προωθηθεί η ποιότητα των ευρωπαϊκών οίνων και να υπερασπισθεί τις ευρωπαϊκές μεθόδους οινοποίησης·

72. τονίζει ότι στις προτεραιότητες της Επιτροπής πρέπει να προστεθούν η περαιτέρω προβολή των αμπελοοινικών προϊόντων και οι προσπάθειες για την κατάκτηση νέων καταναλωτών και αγορών, ιδίως με εξαγωγές προς τις νέες αναδυόμενες αγορές, μέσω μιας προορατικής και φιλόδοξης στρατηγικής όσον αφορά το εξωτερικό εμπόριο, με τη χρήση των κατάλληλων πόρων·

73. θεωρεί ότι είναι απαραίτητη η ενίσχυση και η χρηματοδότηση της πληροφόρησης των καταναλωτών σχετικά με τα ποιοτικά χαρακτηριστικά του οίνου που παράγεται στην Ευρώπη σύμφωνα με τις παραδοσιακές και ελεγχόμενες οινοποιητικές πρακτικές, προκειμένου να προστατευτούν από αμφίβολης ποιότητας προϊόντα εισαγωγής και προκειμένου να προωθηθεί το προϊόν αυτό στην εσωτερική και τη διεθνή αγορά·

Εθνικοί φάκελοι — Ενιαίες κοινοτικές πολιτικές βάσει προγραμμάτων στήριξης και ανάπτυξης του αμπελοοινικού τομέα (ΠΣΑΑ)

74. τονίζει την ανάγκη να διατηρηθεί ο κοινοτικός προϋπολογισμός και να μην μεταφερθούν κονδύλια από τον πρώτο πυλώνα στο δεύτερο πυλώνα της ΚΑΠ, ο οποίος αφορά την αγροτική ανάπτυξη, γεγονός που θα μπορούσε να έχει ως συνέπεια την μείωση των πόρων σε βάρος του αμπελοοινικού τομέα· απαιτεί να διευκρινισθούν επαρκώς τα επιλέξιμα προς χρηματοδότηση μέτρα προκειμένου να εξασφαλισθεί ότι τα κεφάλαια διατίθενται πράγματι στον τομέα·

75. συνιστά, βάσει των στόχων για μία βιώσιμη και ανταγωνιστική μεταρρύθμιση της ΚΟΑ του αμπελοοινικού τομέα, να θεσπισθεί κοινοτικό πλαίσιο , το οποίο να μπορεί να εφαρμοσθεί σε εθνικό/περιφερειακό επίπεδο , περιλαμβανομένου και του τρόπου χρηματοδότησής του που πρέπει να προέρχεται από τον πρώτο πυλώνα της ΚΑΠ, δηλαδή από τους πόρους της ΚΟΑ του αμπελοοινικού τομέα · πιστεύει ότι οι πολιτικές αυτές μπορεί να περιλαμβάνουν: την αναδιάρθρωση των αμπελώνων, μέτρα για την βελτίωση των υποδομών καταγραφής και διακίνησης, τις γεωργικές πρακτικές καλλιέργειας και περιβαλλοντικά πρότυπα στο πλαίσιο της ποιοτικής διαχείρισης, τους μηχανισμούς διαχείρισης κρίσεων, την έρευνα για την παραγωγή και την καλύτερη διακίνηση των προϊόντων, την αντιμετώπιση των φυσικών καταστροφών, την πολιτική προώθησης και ενημέρωσης των καταναλωτών αλλά και των εκριζώσεων και, κατά τη διάρκεια μεταβατικής φάσης, την ιδιωτική αποθεματοποίηση, μέτρα απόσταξης και άλλους ισχύοντες μηχανισμούς της αγοράς·

76. διευκρινίζει ότι για την αναθεώρηση της ΚΟΑ του αμπελοοινικού τομέα, προτεραιότητα αποτελεί ο καθορισμός πολιτικών που θα συμβάλλουν στην ενίσχυση της ανταγωνιστικότητας και στη βελτίωση της ποιότητας των ευρωπαϊκών οίνων· υποστηρίζει ότι η κατανομή των κοινοτικών πόρων στα εθνικά Προγράμματα Στήριξης και Ανάπτυξης του Αμπελοοινικού τομέα θα πρέπει να πραγματοποιηθεί επί τη βάσει κοινών κριτηρίων ώστε να μην υπάρξουν ανισότητες μεταξύ κρατών μελών και περιφερειών·

77. επισημαίνει ότι κατά την επιλογή της μεθόδου κατανομής των κοινοτικών πόρων ανά εθνικό πρόγραμμα στήριξης και ανάπτυξης του αμπελοοινικού τομέα, θα πρέπει να ληφθεί υπόψη το γεγονός ότι τα μέτρα παρέμβασης στην αγορά τα οποία έχουν χρησιμοποιηθεί με εντελώς διαφορετικό τρόπο μεταξύ των κρατών μελών, απορροφούν σημαντικό μέρος των πόρων της παρούσας ΚΟΑ του αμπελοοινικού τομέα ·

78. θεωρεί ότι βάσει των στατιστικών στοιχείων της παραγωγής και επιφάνειας της αμπελοκαλλιέργειας κάθε κράτους μέλους κατά την περίοδο π.χ. 2001-2005, μπορεί να γίνει μία καταρχήν (a priori) κατανομή του προϋπολογισμού των εθνικών φακέλων κατά τρόπον ώστε να δοθεί η δυνατότητα σε κάθε κράτος μέλος να χρησιμοποιήσει —εντός του ορισθέντος δημοσιονομικού του φακέλου— οποιοδήποτε εργαλείο κρίνει κατάλληλο εντός του κανονιστικού πλαισίου που ορίζεται εκ των προτέρων σε κοινοτικό επίπεδο, σύμφωνα με αντικειμενικά κριτήρια, εντός δε αυτού του πλαισίου τα μέτρα που ορίζονται θα προσφέρουν την ίδια στήριξη για όλα τα κράτη μέλη·

79. θεωρεί, ωστόσο, ότι μπορεί να αντιμετωπιστεί το ενδεχόμενο μιας δεύτερης αξιόλογης λύσης, η οποία θα βασίζεται στα ποσά που χρησιμοποιήθηκαν από κάθε κράτος μέλος στο πλαίσιο της παρούσας ΚΟΑ του αμπελοοινικού τομέα, ή η εκπόνηση φόρμουλας και/ή ενός μικτού κριτηρίου στο οποίο θα λαμβάνονται υπόψη ιστορικά δεδομένα, το μέγεθος του αμπελώνα και οι ποσότητες που παράγονται και διακινούνται σε κάθε κράτος μέλος, εξασφαλίζοντας με τον τρόπο αυτό ένα σύστημα επιλεξιμότητας για πριμοδοτήσεις που θα καλύπτει τους στόχους της μεταρρύθμισης·

80. κρίνει απαραίτητο στην περίπτωση όπου ένα κράτος μέλος θεωρεί αναγκαία μία συμπληρωματική ενίσχυση για τη βελτίωση των διαρθρωτικών του παρεμβάσεων στον αμπελοοινικό τομέα , να μπορεί να τις συγχρηματοδοτήσει και από τον δεύτερο πυλώνα της ΚΑΠ, εφόσον πρόκειται για επιλέξιμες δράσεις· οι δράσεις αυτές αφορούν κυρίως το συνδυασμό των διαρθρωτικών παρεμβάσεων με τα προγράμματα πρόωρης συνταξιοδότησης και τις πολιτικές ενίσχυσης των νέων αγροτών και αγροτισσών·

81. εκτιμά ότι οι νέες φυτεύσεις δεν μπορούν να εντάσσονται σε επιλέξιμες χρηματοδοτούμενες δράσεις·

82. επισημαίνει ότι οποιαδήποτε μεταρρύθμιση της ΚΟΑ του αμπελοοινικού τομέα πρέπει να προστατεύει και να ενισχύει την ανταγωνιστικότητα των ευρωπαίων παραγωγών οίνου· τονίζει ότι η ικανότητα καινοτομίας και ο δυναμισμός αποτελούν ζωτικές πτυχές του ζητήματος αυτού·

*

* *

83. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 179 της 14.7.1999, σ. 1.Κανονισμός όπως τροποποιήθηκε τελευταία από τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).

[2] ΕΕ C 219 της 30.7.1999, σ. 198.

[3] ΕΕ C 150 της 28.5.1999, σ. 289.

[4] ΕΕ C 279 της 1.10.1999, σ. 385.

[5] ΕΕ C 177 Ε της 25.7.2002, σ. 50.

[6] ΕΕ C 280 Ε της 18.11.2006, σ. 48.

[7] http://ec.europa.eu/agriculture/capreform/wine/index_en.htm

[8] http://ec.europa.eu/agriculture/capreform/wine/sem_concl.en.pdf

[9] http://ec.europa.eu/agriculture/eval/reports/wine/index_en.htm

[10] Κανονισμός (ΕΟΚ) αριθ. 2392/86 του Συμβουλίου της 24ης Ιουλίου 1986 για την κατάρτιση του κοινοτικού αμπελουργικού μητρώου (ΕΕ L 208 της 31.7.1986, σ. 1). Κανονισμός όπως τροποποιήθηκε για τελευταία φορά με τον κανονισμό (ΕΚ) αριθ. 1631/98. (ΕΕ L 210 της 28.7.1998, σ. 14).

[11] Κανονισμός (ΕΚ) αριθ. 1991/2004 της Επιτροπής της 19ης Νοεμβρίου 2004 για τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων (ΕΕ L 344 της 20.11.2004, σ. 9).

[12] Κανονισμός (ΕΚ) αριθ. 1427/2004 της Επιτροπής, της 9ης Αυγούστου 2004, σχετικά με τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών (ΕΕ L 263 της 10.8.2004, σ. 3).

[13] ΕΕ L 93 της 31.3.2006, σ. 12.

--------------------------------------------------